રામાયણની બે ઘટનાથી આનંદ મીમાંસા માણીએ. બે ઐતિહાસિક ઘટનાઓ આપણી સામે છે. અયોધ્યાના વયસ્ક મહારાજા દશરથ રાજસભામાં સંસ્કારી અને લોકપ્રિય રામચંદ્રને યુવરાજ બનાવવાની ઇચ્છા વ્યક્ત કરે છે. આ વાતને અયોધ્યાવાસીઓ હરખથી વધાવી લે છે. જ્યારે રામ પિતાની ટેક પાળવા રાજગાદીનો મોહ છોડી વનમાં ચાલી નીકળ્યા ત્યારે તો અવધ આખું તેમની સાથે ચાલતું થાય છે! બીજા છેડે રાવણના દરબારમાં રામનો સંદેશો આપવા આવેલા હનુમાનજીની પૂંછને આગ લગાડીને ગેલમાં આવી ગયેલા લંકાવાસીઓ છે. રામ-રાજ્યાભિષેકના સમાચારથી પ્રસન્ન થયેલા અવધવાસીઓ સામે તેમના આનંદને સરખાવો.